정조 10년
丙午正月初六日辰時。上御誠正閣。六臣備局堂上引見入侍時。左議政洪樂性。行司直李命植。行工曹判書金華鎭。行吏曹判書金魯鎭。行戶曹判書趙㻐。行司直鄭昌聖。兵曹判書徐有隣。行副司直徐有寧。禮曹判書金履素。行副司直鄭好仁徐有慶徐浩修。江華留守嚴璹。刑曹判書李在簡。行副司直李柱國。開城留守尹塾。右參贊趙時俊。禮曹參判尹蓍東。行都承旨金尙集。兵曹參判李文源。行副司直徐有大。行左承旨朴祐源。刑曹參判李秉模。吏曹參判沈豐之。行副司直金思穆。校理金啓洛。左副承旨安聖彬。假注書金洛淳。事變假注書李宗烈。記事官金鳳顯尹行任。以次進伏訖。上命進前。樂性曰。日寒甚極。聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。若何。上曰。一樣矣。樂性曰。日食之變。適在三元之朝。至有減膳之命。臣等實仰大聖人遇災修省之道。而如臣無似者。久叨三事之任。上無補於治化。下有妨於賢路。而加之老病日甚。事事惛憒。雖以日前臺臣上疏觀之。以爲天變。由於燮理無人。此言誠切當。理陰陽順四時之責。雖非可論於臣身者。而臣旣無協贊佐化之方。則召今日之災者。又安知不由於臣身耶。殿下旣以嘉乃爲批。則臣實欽仰聖明納言之量。而但臣尙未斥退之前。殊非納言之本意也。伏願殿下。亟退臣身。以卜賢相。以裨治化。以答天譴焉。上曰。過矣。臺疏不過卽事而泛論。豈獨指卿而言也。予所以嘉乃爲批者。當此寂然之時。其疏適出。故特以優答。非謂其言之盡是而然也。卿過矣。上曰。日食何歲無之。而今番在於三元之朝。又是午年午日午時。則豈非變怪之大者乎。予甚庸警惕。方欲博詢弭災之方。卿等其各豫思所奏。待朝參日陳達。可也。樂性曰。弭災之方。無過於亟卜賢相矣。上曰。雖使人事周旋於下。固難回斡天意。而況今朝象。其可弭其災乎。此予所以尤不勝悚惕者也。樂性曰。向日都政時。都摠管望中。自上有蔡濟恭添書落點之擧。臣等實不勝訝惑憤慨之忱矣。以濟恭之凶逆。廷臣之請罪者。已經歲月。而殿下不惟不賜之罪。又從而洗滌甄拔之。雖是出於好生之德意。而第在懲凶窒亂之道。恐涉失當矣。上曰。姑舍濟恭事勿言。可也。往古來今。安有名爲逆賊。而在於不生不滅。半人半鬼之間者乎。卿等只稱濟恭爲逆。而不曾明執渠之斷案。此眞諺所謂徹曉行不入門者也。自前每當提起之時。則輒生風波。濟恭之罪。轉加一節。故予亦屢次齟之餘。特以都政之設。在於重熙堂。而謂此一事。足可爲導養和氣而然。非欲因此而登庸也。樂性曰。臣等非不知此擧出於導和之聖念。而第凶頑如濟恭者。豈可曲保拂拭。使同無罪者然耶。上曰。平時寂無聞焉。及其提起。則做出風波。自兵判。判尹除授時。番番如此。此無他。卿等之心。一則出於嘗試。一則卿等做事。太不誠實矣。樂性曰。懲討之不嚴。是誠臣等之罪也。豈可以懲討之不嚴。便與凶逆而脫置耶。上曰。予豈爲濟恭地也。大抵此事。寧有倫脊乎。卿等若明執渠之斷案。有可殺之罪。則予當施以法矣。卿等以此看作大事。今日明日。訖無了期。從此雖有眞箇逆賊。皆以濟恭爲藉口之資。而不知所以懲畏也。卿等此擧。謂予有私於濟恭而然耶。謂予設機而然乎。樂性曰。殿下此敎。欲使臣等。不敢開口於濟恭之事而然乎。臣等豈敢謂殿下設機而然也。顧在冀格天聽之道。自不得不如是矣。命植曰。濟恭尙今容息。雖是群下不誠懲討之罪也。而殿下之因此而不罪其罪。豈非過擧乎。上曰。卿卽攻蔡主人。而亦不得明執渠之斷案乎。攻之者曰明而罪之。扶之者曰明而罪之。裏面雖不知誰是誰非。大抵不誠則甚矣。卿等旣不能明執斷案。則俄所謂徹曉行不入門者。直格言也。樂性曰。此則不然。以昨年夏賊居銓時事觀之。則腸肚決是相連矣。命植曰。驅人於逆。臣等豈是樂爲而然也。人心輿情。日加拂菀。自上下詢於今日諸臣。若有一人不以濟恭爲逆者。臣請伏妄言之誅。上曰。人情果拂菀乎。樂性曰。然矣。神人之憤。愈往愈深矣。上曰。卿在具曕之地。何得如是發言也。神之拂菀。已果見之否。樂性曰。神人之理相通。雖不能目覩。以人事推之。可以知之矣。上曰。人則不知誰果拂菀。而神則決無是理矣。予豈惜一濟恭。實慨卿等之事。卿等旣以濟恭爲逆。則昨年何不言之。忽於今日。復起鬧端耶。彼此之不幸莫甚。今日雖是歲首次對。卿若終是固執。則予當罷還。更奏他事。可也。樂性曰。臣等誠意淺薄。未能亟回天聽。而又此抗顔奏事。實不勝惶恐慙恧之心矣。樂性曰。此守禦使鄭尙淳狀啓也。以爲本廳屬三營束伍及左右部牙兵。今春合操。何以爲之事。請令廟堂稟旨。分付。此摠戎使金思穆狀啓也。以爲本營所屬坡州長湍束伍軍兵。今年春操。何以爲之事。請令廟堂稟旨。分付。此江華留守嚴璹狀啓也。以爲本營軍兵及外四營軍兵春操。依定式擧行。統御營所管畿海兩道舟師春操則合設。而合操若停止。則或令各操設行。今春兩道舟師。合設於臣營前洋事。請令廟堂稟旨。分付。此開城留守尹塾狀啓也。以爲本營軍兵。今春習操。請令廟堂稟旨。分付。此南兵使申應周狀啓也。以爲今春三甲左右營習操及不行操南各營所管邑鎭。各其官鎭門聚點。何以爲之事。請令廟堂稟旨。分付矣。守摠兩營及兩都操鍊之不行。今已多年。迨此稍稔之時。當爲設行。而海西穡事。雖曰稍遜於他道。亦不至歉荒。則詰戎重政。有不可一向停廢。毋論水陸操合操各操。竝令依例擧行。至於南關。則向來北兵營習操。旣有特停之命。一道之內。不可異同。習操及聚點。竝爲停止之意。分付。何如。上曰。依爲之。春操與秋操有異。方農役民可悶。諸道一體停止。可也。出擧條樂性曰。今番都政。兩銓之臣。對掦聖意。殫誠擧行。別無疵疣之可論。而吏批則同敦寧望。以作故人末擬。典籍望。以遭制人備擬受點。兵批則都摠經歷望中。已移刑曹正郞人。以訓鍊判官前職書入受點。訓判亦爲差出。竟至勿施。做錯之失。在所難免。前吏曹判書趙時俊。兵曹判書徐有隣。竝推考警責。何如。上曰。依爲之。出擧條樂性曰。今初八日動駕時。訓鍊大將領率軍兵。當爲扈駕。而大將具善復。身病添重。勢難進參云。在前如此之時。有他大將兼察代行之例。今番則何以爲之乎。上曰。禦將仍爲代領。本廳留陣。則禁將代領。可也。出擧條命書榻敎曰。今初八日動駕時。禦營廳留陣。禁衛大將徐有大代領。牌招聽傳敎。上曰。今初八日動駕時。先廂軍兵。禦營大將李柱國代領。牌招聽傳敎。出榻敎樂性曰。昨秋下本司上言中。司譯院前銜譯官韓廷益等上言以爲。後市使行回還時。以延卜雜物。互市於柵內者。此乃古無今有。而當初延卜之法。則自灣府只送空馬。駄運卜物而已。初無他物之挾帶。中間雖有若干雜物冒入之弊。每自朝家。嚴加防塞者。爲其大關邊禁故也。逮至甲戌。延卜雜物。始定數爻。節行一萬兩。別行五千兩。咨行一千兩。其所買賣。不過關東物件。而十數年來。西商輩詐僞百出。夤緣濫越。殆無限節。而暗藏銀貨於雜卜之內。符同燕胡。輸致北京物件於柵內。狼藉交易。其數至於四五萬兩之多。故雜物則無年不豐。已成潛商之淵藪。八包則無年不空。今至於莫可奈何。延卜雜物入送一款。永爲革罷。以爲支保之地爲辭矣。蓋此延卜之創行。旣爲該府蕩債之代。又係邊民聊活之資。則今不可遽議革罷。而節使與別使。俱爲應入之定數。啓下節目。不啻嚴明。而挽近以來。法久解弛。夤緣潛越之弊。難保其必無。顧今銀路。漸益艱乏。使行元包。殆不成樣。而今於灣商後市。反開潛越之路。則禁制之蕩然姑舍。其爲流弊。不可勝言。雖以雜物言之。各曰定式。實則倍蓰。譯舌之失利。不是異事。此後則延卜雜物。一依元包比例。使書狀官。一遵令甲。另加昭察。如有犯者。狀聞嚴斷。先以此意。分付灣府。申令曉諭。俾絶作奸犯科之弊。何如。上曰。依爲之。出榻敎魯鎭曰。西原縣監。今旣陞牧。洪忠道亦當依前以忠淸道。還復舊號。故敢此仰達矣。上曰。依爲之。出擧條魯鎭曰。毋論文蔭武。名係朝籍。而身在外邑者。隨其有頉。自各該道。修報本曹。已有定式。而近來侍從臣外。全不擧行。故臨政考案。無以知其存沒與有故。每未免混擬而做錯。今後則俾卽續續修報。無復如前之意。出擧條申飭。何如。上曰。依爲之。出擧條㻐曰。漕轉事目。纔已頒下。而稅穀運納。自有期限。洪忠黃海兩道。則二月內裝發。三月初十日內上納。載在大典通編。至於畿邑。則本無定限。蓋以解氷卽納之故。而近來外邑。慢不董督。一任稽滯。以畿內至近之地。其所輸納。或在於兩湖之後。誠極駭然。況今本曹米儲垂乏。來頭頒祿放料。惟待新穀之上來。不可不預先申飭。京畿稅穀。則必於二月內三月前使之畢納。洪忠黃海兩道。亦於法典定限三月初旬之前。趁卽運納。而如或有愆期之弊。則當該守令。依法典草記論罪。斷不饒貸。以此意出擧條。嚴飭分付。何如。上曰。依爲之。出擧條㻐曰。各道收租案。歲前磨勘。而過限則道臣論責。載在大典通編矣。乙巳條諸道收租案。已盡上來。而獨咸鏡道案。過期不來。雖未知稽滯之緣何委折。而係是法典所載。該道道臣推考。卽速修啓之意。分付。何如。上曰。依爲之。出擧條㻐曰。昨因長木廛人之號籲。有令臣曹稟處之命矣。都庫木物。間或絶乏。則取用於廛人。從市直給價。匪今斯今。且非但木物如此。其他進排物種之貿用於市民者。比比有之。而擧皆從市直給價。元無依貢價準折上下之例。則今此渠輩所訴。大關後弊。置之。何如。上曰。依爲之。出擧條時俊曰。昨日貢市弊瘼草記批旨內。狗皮契貢弊事。年前申飭。不啻嚴截。若有紀綱。豈或如是冒犯。禁物之潛越。比諸違越受敎。猶屬第二件事。若不痛加禁斷。奸竇無以永防。此回啓太沒意味。明日次對。更爲稟處事。命下矣。禁物潛賣。隨輕重各有當律。昭載法典。而挽近以來。灣商松商。互相符同。許多皮物。恣意潛越。水獺皮卽其禁條中一種。而守邊之臣。視若尋常。一年二年。便同例貨。該契之失業。猶屬餘事。國綱之解弛。良足寒心。昨日詢瘼覆啓之時。未能明白指陳。誠不勝惶恐。而此若仍而置之。則奸竇漸益滋長。邊禁日就蕩然。此後則一依法典。申明禁條。使松灣兩商。明知其不可犯。而如有犯者。一一摘發。依律嚴繩。不察之邊臣。隨現重勘之意。竝爲嚴飭分付。松留西伯及灣尹等處。何如。上曰。依爲之。出擧條有隣曰。昨日貢市弊瘼備局草記批旨內。祭享軍契貢弊事。別役之價。旣云充給。則所訴雖涉猥越。七百兩移送內局之代。果已準數充給乎。此則兵判抄出。登對時稟處事。命下矣。壬寅年軍契釐正時。臣適待罪本曹。而藥房軍價七百四十兩零。移送本院之後。其代以加定軍價七百三十兩零。稱數充給。則到今呼訴。誠極猥屑。雖因下敎。不得科治。而情願無可施之道。置之。何如。上曰。依爲之。出擧條時俊曰。因貢市癈瘼草記批旨內。尙衣院常獤皮貢弊事。度支近無胡獤皮遺在。北關價布。空置惠廳。名實不相副。明日次對。令該堂指一稟處事。命下矣。取考事例。則常獤皮外貢革罷。在於甲申改詳定時。伊後北關布之來納均廳者。其數果如貢人等所告。而以此上納之布。移作尙衣院雉羽紅花羊毛等新貢。所餘極甚些略。雖欲復舊。猝難變通。勢將依前仍付戶曹。故敢此仰達矣。上曰。依爲之。出擧條文源曰。鴨島契貢人。雖爲稱冤。當初許給全一島草薍。使之無限取用。則量度一年之進排。當爲刈薍。而今以加用稱冤者。似不成說。臣待罪本監提擧屬耳。未詳裏面。下詢戶判。何如。上曰。戶判亦陳所見。可也。㻐曰。鴨島契事。本監提調。已陳其不可許施之意。而臣亦當仰達矣。草飛乃編結一駄之價米爲三斗。中間添給一斗五升。此已優厚。而前則草薍二同爲一駄。中間許令以三同爲一駄而會減。故草薍之加用。專由於此。名雖加用。而加用則編結之價。隨而加給。故於渠輩。反有利益。今此稱冤。不知其裏面曲折。而驟聞加用二字。則宜若有稱冤之端。其實則不然。渠輩之上煩天聽。自歸猥濫。置之。何如。上曰。依爲之。出擧條上曰。留待守令入侍。淮陽府使李獻慶。順天府使兪漢敬。咸從府使朴聖泰。殷山縣監李遇濟。長連縣監徐配修。光陽縣監李宅永。長興府使李奭培。平海郡守鄭殷誠。郭山郡守張重吉。瑞興縣監沈公猷。永柔縣令徐命全。興德縣監張執紹。砥平縣監尹守翼。鎭岺縣監尹龜錫進伏。上曰。職姓名。諸臣以次仰對。上曰。宣諭則往院中爲之。獻慶等退去。上命書榻敎曰。同副承旨。馳詣受香所。奉審摘奸以來。仍命退。諸臣以次退出。